“ทองไทย” ปรับลงบาทละ 300 รูปพรรณขายออก 29,050 บ.
“ทองไทย” ปรับลงบาทละ 300 ราคารูปพรรณขายออก 29,050 บ. ขณะที่ทองคำ Spot คาดมีแนวโน้มปรับตัวลดลง แนวรับสำคัญบริเวณ 1,800 ดอลลาร์
27 ม.ค. 2565

สมาคมค้าทองคำ กล่าวว่า ราคาขายปลีกทอง (ทองคำ 96.5%) ในประเทศ เมื่อเวลา 09.28 น.ปรับตัวลดลงบาททองคำละ 300 จากวานนี้ โดยราคาทองคำแท่งรับซื้อเข้าบาททองคำละ 28,450.00 ขายออกบาททองคำละ 28,550.00 ส่วนทองรูปพรรณรับซื้อเข้าบาททองคำละ 27,939.88 ขายออกบาททองคำละ 29,050.00
ขณะที่ บริษัท ฮั่วเซ่งเฮง โกลด์ ฟิวเจอร์ส จำกัด ระบุในบทวิเคราะห์ว่า ราคาทองคำ Spot เมื่อคืนที่ผ่านมาปรับตัวลงแรงในระดับต่ำสุดในรอบ 1 สัปดาห์ แม้ว่าผลการประชุมของธนาคารกลางสหรัฐจะยังคงตรึงอัตราดอกเบี้ยไว้เท่าเดิมที่ระดับ 0.00%-0.25% แต่ก็เป็นการส่งสัญญาณการปรับขึ้นอัตราดอกเบี้ยในเดือนมี.ค.  ทั้งนี้นายเจอโรม พาวเวล ประธานเฟดก็ส่งสัญญาณความเป็นไปได้ที่เฟดจะปรับขึ้นอัตราดอกเบี้ยมากกว่า 0.25% หากว่าพิจารณาถึงตัวเลขเงินเฟ้อที่ยังพุ่งขึ้นในระดับสูง ทางด้านกองทุน SPDR Gold Trust ซื้อทองคำสุทธิ 1.16 ตันจากเมื่อวาน
ทั้งนี้ ราคาทองคำ Spot คาดมีแนวโน้มปรับตัวลดลง อย่างไรก็ตามราคาทองคำมีแนวรับสำคัญบริเวณ 1,800 ดอลลาร์ ซึ่งเป็นแนวรับค่าเฉลี่ยเคลื่อนที่ 200 วัน โดยคาดว่าอาจเป็นบริเวณที่ราคาทองคำพักฐานชั่วคราว ขณะที่มีแนวต้าน 1,840 ดอลลาร์ และ 1,850 ดอลลาร์
สำหรับคืนนี้สหรัฐเปิดเผยจีดีพีไตรมาส 4 ประมาณการครั้งที่ 1 ตลาดคาดว่าจะขยายตัว 5.3%  ยอดสั่งซื้อสินค้าคงทนเดือนธ.ค. ตลาดคาดว่าจะลงลง 0.6% จากเพิ่มขึ้น 2.6% ในเดือนพ.ย. จำนวนผู้ขอรับสวัสดิการว่างงานรายสัปดาห์ ตลาดคาดว่าจะลดลง 26,000 ราย สู่ระดับ 286,000 ราย และยอดทำสัญญาขายบ้านรอปิดการขายเดือนธ.ค. ตลาดคาดว่าจะลดลง 0.9% จากที่ลดลง 2.2% ในเดือนพ.ย.